b'\n_START_ARTICLE_\nSkj\xc3\xb8nhaug\n_START_SECTION_\nHistorie\n_START_PARAGRAPH_\nAllerede p\xc3\xa5 1800-tallet var det klart at omr\xc3\xa5det rundt Tr\xc3\xb8gstad kirke var det naturlige sentrum i herredet. Flere faktorer talte for dette, for det f\xc3\xb8rste var kirken et samlingspunkt i seg selv, i tillegg var det det kommunikasjonsmessige knutepunktet for omr\xc3\xa5det; det var her veien fra Mysen nordover til B\xc3\xa5stad krysset veien fra Askim og videre mot H\xc3\xb8land._NEWLINE_I 1831 ble Tr\xc3\xb8gstad kornmagasin opprettet p\xc3\xa5 stedet, og i 1837 kj\xc3\xb8pte kommunen opp Skj\xc3\xb8nhaug g\xc3\xa5rd, noe som bet\xc3\xb8d at kommunale og andre virksomheter begynte \xc3\xa5 konsentrere seg her. I og med at \xc3\x98stre linje ble lagt utenom kommunen, ble det heller ikke skapt noen stasjonsby som utfordret dette bildet. Rundt 1900 begynte folk \xc3\xa5 bosette seg i st\xc3\xb8rre skala rundt Skj\xc3\xb8nhaug; landbruket trengte f\xc3\xa6rre folk, og n\xc3\xa6rhet til kommunikasjon, landhandel, kirke og skoler ble viktigere kriterier for folk som skulle finne seg et sted \xc3\xa5 bo._NEWLINE_En st\xc3\xb8rre utbygging av stedet skjedde fra rundt 1920 til midten av 1930-tallet. Kommunen hadde kj\xc3\xb8pt opp Lille Skramrud og lagt ut tomter for salg. I 1946 ble Skj\xc3\xb8nhaug for f\xc3\xb8rste gang regnet som et tettsted ved en folketelling med 322 registrerte innbyggere. Fra rundt 1960-tallet og utover har stadig nye omr\xc3\xa5der rundt Skj\xc3\xb8nhaug blitt regulert til boligform\xc3\xa5l._NEWLINE_Den 29. oktober 1967 gikk det et leirras i Nordby-feltet, et nyopprettet boligomr\xc3\xa5de nord for Skj\xc3\xb8nhaug. I dette raset forsvant 12 hus i leirmassene, og 4 personer omkom._NEWLINE_Tr\xc3\xb8gstad fort var operativt som en del av Glommalinjen i \xc3\xa5rene 1918-1995. I dag er omr\xc3\xa5det \xc3\xa5pent for publikum, og p\xc3\xa5 dette omr\xc3\xa5det holder bl.a. Gammel-Teknisk Forening til. Ved Tr\xc3\xb8gstad kirke ligger Tr\xc3\xb8gstad Bygdemuseum, et av fylkets eldste bygdetun, etablert i 1928.'